Na temelju članka 95. Zakona o komunalnom gospodarstvu (Narodne novine 68/18 i 110/18 - Odluka Ustavnog suda Republike Hrvatske) i članka 41. točke 2. Statuta Grada Zagreba (Službeni glasnik Grada Zagreba 23/16, 2/18 i 23/18), Gradska skupština Grada Zagreba, na \_\_\_\_\_\_\_\_. sjednici, \_\_\_\_\_\_\_\_\_\_2019., donijela je

**ODLUKU**

**o komunalnoj naknadi**

1. **OPĆE ODREDBE**

**Članak 1.**

Ovom se odlukom određuju područja zona u Gradu Zagrebu u kojima se naplaćuje komunalna naknada, koeficijenti zona (Kz) za pojedine zone, koeficijenti namjene (Kn) za nekretnine za koje se plaća komunalna naknada, rokovi plaćanja komunalne naknade, nekretnine važne za Grad Zagreb koje se u potpunosti ili djelomično oslobađaju od plaćanja komunalne naknade i opći uvjeti i razlozi zbog kojih se u pojedinačnim slučajevima odobrava djelomično ili potpuno oslobođenje od plaćanja komunalne naknade.

**Članak 2.**

Komunalna naknada je novčano javno davanje koje se plaća za održavanje komunalne infrastrukture.

Komunalna naknada je prihod proračuna Grada Zagreba. Sredstva komunalne naknade namijenjena su za financiranje održavanja i građenja komunalne infrastrukture.

Sredstva komunalne naknade mogu se koristiti za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu Grada Zagreba ako se time ne dovodi u pitanje mogućnost održavanja i građenja komunalne infrastrukture.

**Članak 3.**

Komunalna naknada plaća se za:

1.stambeni prostor,

2. garažni prostor,

3. poslovni prostora,

4. građevinsko zemljište koje služi obavljanju poslovne djelatnosti,

5. neizgrađeno građevinsko zemljište.

Komunalna naknada plaća se za nekretnine iz stavka 1. ovoga članka koje se nalaze na području na kojem se najmanje obavljaju komunalne djelatnosti održavanja nerazvrstanih cesta i održavanja javne rasvjete i koje je opremljeno najmanje pristupanom cestom, niskonaponskom električnom mrežom i vodom prema mjesnim prilikama te čini sastavni dio infrastrukture Grada Zagreba.

Građevinskim zemljištem koje služi obavljanju poslovne djelatnosti smatra se zemljište koje se nalazi unutar ili izvan granica građevinskog područja, a na kojemu se obavlja poslovna djelatnost.

Neizgrađenim građevinskim zemljištem smatra se zemljište koje se nalazi unutar granica građevinskog područja na kojemu se u skladu s propisima kojima se uređuje prostorno uređenje i gradnja mogu graditi zgrade stambene ili poslovne namjene, a na kojemu nije izgrađena zgrada ili na kojemu postoji privremena građevina za čiju izgradnju nije potrebna građevinska dozvola. Neizgrađenim građevinskim zemljištem smatra se i zemljište na kojemu se nalazi ruševina zgrade.

1. **OBVEZNICI PLAĆANJA KOMUNALNE NAKNADE**

**Članak 4.**

Komunalnu naknadu plaća vlasnik odnosno korisnik nekretnine iz članka 3. stavka 1. ove odluke.

Korisnik nekretnine iz stavka 1. ovoga članka plaća komunalnu naknadu:

1. ako je na njega obveza plaćanja te naknade prenesena pisanim ugovorom,

2. ako nekretninu koristi bez pravne osnove ili

3. ako se ne može utvrditi vlasnik.

Vlasnik nekretnine solidarno jamči za plaćanje komunalne naknade ako je obveza plaćanja te naknade prenesena na korisnika nekretnine pisanim ugovorom.

1. **OBVEZA PLAĆANJA KOMUNALNE NAKNADE**

**Članak 5.**

Obveza plaćanja komunalne naknade nastaje:

1. danom izvršnosti uporabne dozvole odnosno danom početka korištenja nekretnine koja se koristi bez uporabne dozvole,

2. danom sklapanja ugovora kojim se stječe vlasništvo ili pravo korištenja nekretnine,

3. danom pravomoćnosti odluke tijela javne vlasti kojim se stječe vlasništvo nekretnine,

4. danom početka korištenja nekretnine koja se koristi bez pravne osnove.

Obveznik plaćanja komunalne naknade dužan je upravnom tijelu nadležnom za komunalne poslove u roku od 15 dana od dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade prijaviti nastanak obveze, promjenu podataka, dostaviti sve podatke i omogućiti uvid u njih.

Pod drugim podacima bitnim za utvrđivanje obveze plaćanja komunalne naknade iz stavka 2. ovoga članka smatra se promjena obračunske površine nekretnine ili promjena namjene nekretnine.

Ako obveznik plaćanja komunalne naknade ne prijavi obvezu plaćanja komunalne naknade, promjenu osobe obveznika ili promjenu drugih podataka bitnih za utvrđivanje obveze plaćanja komunalne naknade u propisanom roku, dužan je platiti komunalnu naknadu od dana nastanka obveze.

1. **PODRUČJA ZONA**

**Članak 6.**

Područja zona u Gradu Zagrebu u kojima se naplaćuje komunalna naknada određuju se s obzirom na uređenost i opremljenost područja komunalnom infrastrukturom.

Grad Zagreb podijeljen je na devet zona:

1. **ZONA** obuhvaća sljedeća gradska područja (područja mjesnih odbora):

Tuškanac, Gornji grad, Gupčeva zvijezda, Medveščak, Voćarska, „Dinko Šimunović", Mašićeva, Maksimir, Maksimirska naselja, „Eugen Kvaternik", Ružmarinka, Peščenica, Ribnjak, „August Cesarec", „Ban Keglević", „Petar Zrinski", „Andrija Medulić", „Mimara", Cvjetni trg, „Kralj Petar Svačić", Zrinjevac, „August Šenoa", „Matko Laginja", „Petar Krešimir IV".

1. **ZONA** obuhvaća sljedeća gradska područja (područja mjesnih odbora):

Gajnice, Vrapče-centar, Kustošija-centar, Šestine, Gračani, „Sveti Duh", „Bartol Kašić", Remete, Bukovac, Kozjak, Dobri Dol, Šalata, Šestinski dol-Vrhovec, Jelenovac, „Stjepan Radić", Kraljevec, „Ivan Kukuljević-Sakcinski", Nova Ves, Petrova, „Pavao Šubić", „Nadbiskup Antun Bauer", „Hrvatski narodni vladari", „Knez Mislav", „Kralj Zvonimir", Volovčica, Studentski grad, Malešnica, Špansko-sjever, Špansko-jug, Prečko, Vrbani, Jarun, Gajevo, Horvati – Srednjaci, „Samoborček", „Silvije Strahimir Kranjčević", „Nikola Tesla", Stara Trešnjevka, „Antun Mihanović", Knežija, Martinovka, „Marin Držić", Kanal, Sigečica, „Janko Matko", Folnegovićevo naselje, Trnjanska Savica, Cvjetnica, Vrbik, Miramare, Trnje, Staro Trnje, Savski kuti, Veslačko naselje, Cvjetno naselje, Središće, Zapruđe, Lanište, Savski gaj, Trnsko, Siget, Sopot, Utrine, Sloboština, Travno, Dugave, Mlinovi.

1. **ZONA** obuhvaća sljedeća gradska područja (područja mjesnih odbora):

„Matija Gubec", Rudeš, „Dr. Ante Starčević", Ljubljanica, Pongračevo, Ciglenica, Donje Svetice, „Bruno Bušić", Ferenščica, Dubrava-središte, Klaka, Trnovčica, Luka, Centar, Gajišće, Kajzerica, Remetinec, Hrelić, Botinec.

1. **ZONA** obuhvaća sljedeća gradska područja (područja mjesnih odbora):

Podsused, Perjavica-Borčec, Gornje Vrapče, Dotrščina, Gornja Dubrava, Donja Dubrava, „Ivan Mažuranić", Poljanice, Novi Retkovec, Dubec, Novo Brestje, Sesvetski Kraljevec, Stenjevec-sjever, Stenjevec-jug, Vrapče-jug, Sveta Klara.

1. **ZONA** obuhvaća sljedeća gradska područja (područja mjesnih odbora):

Gornji Stenjevec, Gornja Kustošija, Medvedgrad, Markuševec, Miroševec, Oporovec, Staro Brestje, Sesvetska Sela, Kraljevečki Novaki, Kobiljak, Čulinec, „30. svibnja 1990"., Lučko, Savica Šanci, Jakuševec, Buzin, Mala Mlaka, Hrašće.

1. **ZONA** obuhvaća sljedeća gradska područja (područja mjesnih odbora):

Zeleni brijeg, Granešinski Novaki, Granešina, Novoselec, Branovec-Jalševec, Dankovec,

Čučerje, Borongaj-Lugovi, Vukomerec, Sesvetska Sopnica, Novi Jelkovec, Blato, Hrvatski Leskovac, Čehi, Odra, Veliko Polje.

1. **ZONA** obuhvaća sljedeća gradska područja (područja mjesnih odbora):

Brezovica, Odranski Obrež, Petruševec, Kozari Bok, Žitnjak, Resnik, Trnava, Resnički gaj,

Stari Retkovec, Sesvetska Selnica, Popovec, Soblinec, Vugrovec Donji,Vidovec, Kašina.

1. **ZONA** obuhvaća sljedeća gradska područja (područja mjesnih odbora):

Ježdovec, Horvati, Demerje, Kozari Putevi, Ivanja Reka, Jelkovec, Dumovec, Dobrodol, Budenec, Cerje-Sesvete, Drenčec, Glavničica, Lužan, Belovar, Žerjavinec, Gajec, Vurnovec, Prepuštovec, Đurđekovec, Vugrovec Gornji, Prekvršje, Adamovec, Moravče, Glavnica Donja.

1. **ZONA** obuhvaća sljedeća gradska područja (područja mjesnih odbora):

Planina Gornja, Planina Donja, Goranec, Kučilovina, Kašinska Sopnica, Šimunčevec, Paruževina, Blaguša, Glavnica Gornja, Jesenovec, Šašinovec, Kupinečki Kraljevec II., Kupinečki Kraljevec-centar, Kupinečki Kraljevec I., Odranski Strmec, Trpuci, Lipnica, Havidići, Dragonožec.

1. **KOEFICIJENT ZONA**

**Članak 7.**

 Koeficijent zone (Kz) iznosi za:

1. ZONU 1,00
2. ZONU 0,95
3. ZONU 0,80
4. ZONU 0,65
5. ZONU 0,55
6. ZONU 0,45
7. ZONU 0,35
8. ZONU 0,30
9. ZONU 0,20

|  |  |  |  |
| --- | --- | --- | --- |
|  |  |  |  |

Koeficijent zone za nekretnine koje se nalaze na granicama dviju zona određuje se prema zoni koja ima niži koeficijent.

1. **KOEFICIJENT NAMJENE**

**Članak 8.**

Koeficijent namjene (Kn) ovisno o vrsti nekretnine i djelatnosti koja se obavlja iznosi za:

1. stambeni prostor 1,00

2. stambeni i poslovni prostor kojim se koriste neprofitne udruge građana 1,00

3. garažni prostor 1,00

4. poslovni prostor koji služi za proizvodne djelatnosti od 3,00 od 5,00 sukladno člancima 12., 13. i 16. ove odluke

5. poslovni prostor koji služi za djelatnosti koje nisu proizvodne od 7,00 do 10,00 sukladno člancima 14., 15. i 16. ove odluke

6. građevinsko zemljište koje služi obavljanju poslovne djelatnosti iznosi 10% koeficijenta namjene koji je određen za pojedini poslovni prostor

7. neizgrađeno građevinsko zemljište 0,05

**Članak 9.**

Za hotele, apartmanska naselja i kampove visina godišnje komunalne naknade ne može biti veća od 1,5% ukupnoga godišnjeg prihoda iz prethodne godine, ostvarenog u hotelima, apartmanskim naseljima i kampovima u Gradu Zagrebu.

**Članak 10.**

Za poslovni prostor i građevinsko zemljište koje služi obavljanju poslovne djelatnosti, kad se poslovna djelatnost ne obavlja više od šest mjeseci u kalendarskoj godini, koeficijent namjene umanjuje se za 50%, ali ne može biti manji od koeficijenta namjene za stambeni prostor odnosno za neizgrađeno građevinsko zemljište.

Ako se za poslovni prostor koji se ne koristi ne može utvrditi poslovna djelatnost koeficijent namjene za obračun komunalne naknade iznosi 3,0.

Iznimno za poslovne prostore iz stavka 2. ovoga članka koji se nalaze u I. i II. zoni koeficijent namjene za obračun komunalne naknade iznosi 7,0 a ako se u njima započne obavljanje poslovne djelatnosti, odnosno korištenje poslovnog prostora za obračun komunalne naknade za prvu godinu, od dana podnošenja prijedloga vlasnika, odnosno korisnika poslovnog prostora koeficijent namjene iznosi 1,00.

Prije utvrđivanja obveze plaćanja komunalne naknade može se provoditi očevid radi utvrđivanja činjenica i okolnosti bitnih za donošenje rješenja o komunalnoj naknadi.

**Članak 11.**

Za poslovne prostore iz članka 8. točaka 4. i 5. ove odluke koeficijent namjene određuje se ovisno o djelatnosti koja se obavlja u poslovnom prostoru.

Kada obveznik komunalne naknade u poslovnom prostoru obavlja više djelatnosti koeficijent namjene utvrđuje se prema djelatnosti kojom se pretežito bavi.

**Članak 12.**

Koeficijent namjene (Kn) za poslovni prostor koji služi za *proizvodne djelatnosti* iznosi:

|  |  |  |
| --- | --- | --- |
| **1**. | - elektroprivreda, |  |
|  | - proizvodnja ugljena, |  |
|  | - prerada ugljena, |  |
|  | - proizvodnja nafte i plina, |  |
|  | - proizvodnja naftnih derivata, |  |
|  | - proizvodnja željezne rude, |  |
|  | - crna metalurgija, |  |
|  | - proizvodnja ruda obojenih metala, |  |
|  | - proizvodnja obojenih metala, |  |
|  | - prerada obojenih metala, |  |
|  | - proizvodnja nemetalnih minerala, |  |
|  | - prerada nemetalnih minerala, |  |
|  | - brodogradnja, |  |
|  | - proizvodnja osnovnih kemijskih proizvoda, |  |
|  | - prerada kemijskih proizvoda, |  |
|  | - proizvodnja kože i krzna, |  |
|  | - prerada kaučuka. 5,00 |  |
| **2**. | - proizvodnja kamena, šljunka i pijeska, |  |
|  | - proizvodnja građevnog materijala, |  |
|  | - proizvodnja rezane građe i ploča, |  |
|  | - šumarstvo, |  |
|  | - visokogradnja, |  |
|  | - niskogradnja i hidrogradnja 4,50 |  |
| **3.** | - metaloprerađivačka djelatnost, |  |
|  | - strojogradnja, |  |
|  | - proizvodnja prometnih sredstava, |  |
|  | - proizvodnja i prerada duhana, |  |
|  | - proizvodnja pića, |  |
|  | - proizvodnja i prerada papira. 4,00 |  |
| **4.** | - proizvodnja finalnih proizvoda od drveta, |  |
|  | - proizvodnja električnih strojeva i aparata, |  |
|  | - proizvodnja stočne hrane, |  |
|  | - instalacijski i završni radovi u građevinarstvu 3,50 |  |
| **5**. | - proizvodnja prehrambenih proizvoda, |  |
|  | - proizvodnja tekstilnih prediva i tkanina, |  |
|  | - proizvodnja gotovih tekstilnih proizvoda, |  |
|  | - proizvodnja kožne obuće i galanterije, |  |
|  | - poljoprivredna proizvodnja, |  |
|  | - grafička djelatnost, |  |
|  | - ribarstvo. 3,00 |  |

**Članak 13.**

 Koeficijent namjene za proizvodne djelatnosti koje nisu navedene u članku 12. ove odluke iznosi 3,0.

**Članak 14.**

 Koeficijent namjene za poslovni prostor koji služi za djelatnosti koje nisu proizvodne iznosi:

|  |  |  |
| --- | --- | --- |
| **1.** | - ugostiteljstvo (ugostiteljske usluge smještaja, prehrane i ostale ugostiteljske usluge), |  |
|  | - vanjska trgovina, |  |
|  | - turističko posredovanje, |  |
|  | - bankarstvo, |  |
|  | - osiguranje imovine i osoba, |  |
|  | - prometne usluge, |  |
|  | - usluge parkiranja u javnim garažama (parkirna mjesta) |  |
|  | - poslovne usluge,  - slobodne djelatnosti osim umjetničkih djelatnosti |  |
|  | - zračni promet, |  |
|  | - telekomunikacije. | iznosi 10,00 |
| **2.** | - pretovarne usluge, |  |
|  | - cestovni promet. | iznosi 9,50 |
| **3.** | - trgovina na veliko, |  |
|  | - poljoprivredne usluge, |  |
|  | - trgovina na malo osim trgovine na malo prehrambenim proizvodima. | iznosi 9,00 |
| **4.** | - vodoprivreda, |  |
|  | - željeznički promet, |  |
|  | - cjevovodni prijevoz, |  |
|  | - poštanske usluge, |  |
|  | - pomorski promet, |  |
|  | - riječni i jezerski promet, |  |
|  | - gradski promet, |  |
|  | - osobne usluge i usluge kućanstvima, |  |
|  | - trgovina na malo prehrambenim proizvodima, |  |
|  | - sakupljanje i prerada industrijskih otpadaka. | iznosi 8,50 |
| **5.** | - uređivanje naselja i prostora, |  |
|  | - projektiranje i srodne tehničke usluge, |  |
|  | - komunalne djelatnosti, |  |
|  | - stambena djelatnost | iznosi 8,00 |
|  | **6**. - obrtničke usluge i popravci | iznosi 7,00 |

**Članak 15.**

 Koeficijent namjene za poslovne prostore koji nisu navedeni u članku 14. ove odluke iznosi 7,00.

**Članak 16.**

 Iznimno od članaka 8. točka 4. i 5. ove odluke koeficijent namjene iznosi za:

|  |  |  |
| --- | --- | --- |
| 1. | zgrade međunarodnih organizacija | iznosi 5,00 |
| 2. | željezničke koridore utvrđene prostornim planom ako ih održavaju Hrvatske željeznice, zemljište i prostor što služi za obavljanje djelatnosti: tjelesne kulture i športa, umjetnička bravarija, dimnjačarstvo, izrada čipaka, izrada gornjih dijelova obuće i popravak obuće, izrada i popravak glazbala, izrada i popravak ortopedskih pomagala, izrada šešira, kemijske čistionice, keramičarska i pečarska, kolarska, kovačka, krojačka, djelatnost za narodna odijela (proizvodnja i obavljanje usluga),krpanje rublja i tkanina, pedikerska, pilari ogrjevnog drveta, plisiranje, popravak čarapa, popravak kišobrana, popravak roleta, pranje i glačanje rublja, presvlačenje gumbi, stolarija (izrada i popravak umjetnina i drugi popravci), tapetarska i dekoraterska, urarska, vlasuljarska, umjetnička djelatnost. | iznosi 1,00 |

**VII. NAČIN ODREĐIVANJA I ROKOVI PLAĆANJA KOMUNALNE NAKNADE**

**Članak 17.**

Komunalna naknada obračunava se po četvornome metru (m²) površine nekretnine za koju se utvrđuje obveza plaćanja komunalne naknade, i to za:

1. stambeni, poslovni i garažni prostor po jedinici korisne površine koja se utvrđuje na način propisan posebnim propisom o uvjetima i mjerilima za utvrđivanje zaštićene najamnine,

2. građevinsko zemljište koje služi obavljanju poslovne djelatnosti i neizgrađeno građevinsko zemljište po jedinici stvarne površine.

Iznos komunalne naknade po četvornome metru (m²) površine nekretnine utvrđuje se množenjem:

- koeficijenta zone (Kz),

- koeficijenta namjene (Kn) i

- vrijednosti boda komunalne naknade (B).

**Članak 18.**

Komunalna se naknada plaća mjesečno, najkasnije do 15. u mjesecu za protekli mjesec.

Obveznik čije je ukupno zaduženje manje od 40,00 kuna godišnje, plaća komunalnu naknadu jednom godišnje. Obveza plaćanja dospijeva 15. prosinca za tekuću godinu.

Obveznik čije je ukupno zaduženje od 40,00 do 120,00 kuna godišnje, plaća komunalnu naknadu tromjesečno. Obveza plaćanja dospijeva 15. ožujka, 15. lipnja, 15. rujna i 15. prosinca za tekuću godinu.

Iznimno od stavka 3. ovoga članka obveznik komunalne naknade za stambeni prostor kojim se koristi na temelju ugovora o najmu sklopljenog s Gradom Zagrebom, plaća komunalnu naknadu mjesečno do 15. u mjesecu za protekli mjesec zajedno s najamninom.

1. **RJEŠENJE O KOMUNALNOJ NAKNADI**

**Članak 19.**

Rješenje o komunalnoj naknadi donosi gradsko upravno tijelo nadležno za komunalne poslove u skladu s ovom odlukom i odlukom o vrijednosti boda komunalne naknade (B) u postupku pokrenutom po službenoj dužnosti.

Rješenje iz stavka 1. ovoga članka donosi se do 31. ožujka tekuće godine ako se odlukom Gradske skupštine Grada Zagreba mijenja vrijednost boda komunalne naknade (B) ili drugi podatak bitan za njezin izračun u odnosu na prethodnu godinu te u slučaju promjene drugih podataka bitnih za utvrđivanje obveze plaćanja komunalne naknade.

Rješenjem o komunalnoj naknadi utvrđuje se:

* iznos komunalne naknade po četvornom metru (m²) nekretnine,
* obračunska površina nekretnine,
* godišnji iznos komunalne naknade,
* mjesečni iznos komunalne naknade odnosno iznos obroka komunalne naknade ako se naknada ne plaća mjesečno i
* rok za plaćanje mjesečnog iznosa komunalne naknade odnosno iznosa obroka komunalne naknade ako se naknada ne plaća mjesečno.

Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja i iznosa komunalne naknade po (m²) površine nekretnine.

Rješenje iz stavka 1. ovoga članka donosi se i ovršava u postupku i na način propisan zakonom kojim se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima ako Zakonom o komunalnom gospodarstvu nije propisano drugačije.

Ništavo je rješenje o komunalnoj naknadi koje nema sadržaj iz stavka 1. ovoga članka.

Protiv rješenja o komunalnoj naknadi i rješenja o njegovoj ovrsi te rješenja o obustavi postupka može se izjaviti žalba o kojoj odlučuje središnje tijelo državne uprave nadležno za poslove komunalnog gospodarstva.

**IX. OSLOBAĐANJE OD PLAĆANJA KOMUNALNE NAKNADE**

**Članak 20.**

 Komunalna se naknada ne plaća za nekretnine:

1. koje se upotrebljavaju za djelatnost predškolskoga, osnovnoga, srednjega i visokog obrazovanja, muzeja i arhiva kojih je osnivač Grad Zagreb,

2. kojima se koriste privatne ustanove s pravom javnosti za djelatnost predškolskoga, osnovnoga i srednjega obrazovanja,

3. kojima se koriste ustanove zdravstvene zaštite i socijalne skrbi kojih je osnivač Grad Zagreb,

4. koje se upotrebljavaju za djelatnost vatrogasnih službi,

5. koje služe vjerskim zajednicama za obavljanje njihove vjerske i obrazovne djelatnost,

6. kojima se koriste, za službene potrebe, diplomatske misije i konzularni uredi,

7. građevinsko zemljište i komunalnu infrastrukturu koja služi za obavljanje komunalnih djelatnosti javnoga gradskog prijevoza, vodoopskrbe i odvodnje, odvodnje atmosferskih voda, održavanja čistoće javnih površina, održavanja nerazvrstanih cesta, odlaganja komunalnoga otpada, održavanja groblja i krematorija, osim uredskih prostorija,

8. otvorena i zatvorena javna kupališta, javne zahode i strvodernice,

9. zemljišta, zgrade i prostorije javnih knjižnica, čitaonica, galerija, kazališta, koncertnih dvorana i drugih ustanova kulture kojih je osnivač Grad Zagreb i za javnost otvorenih privatnih zbirki,

10. sportske objekte u vlasništvu Grada Zagreba, osim prostorija u kojima se obavlja poslovna djelatnost.

Iznimno od stavka 1. ovoga članka, komunalna naknada se plaća za prostorije i zemljišta koje se daju u zakup, podzakup ili na privremeno korištenje.

**Članak 21.**

Obveznika komunalne naknade za stambeni prostor oslobodit će se, na njegov zahtjev, plaćanja komunalne naknade za tekuću godinu u visini od:

1. 50% iznosa, ako je prosječni prihod po članu obveznikova obiteljskog domaćinstva za prethodnu godinu bio od 40,01% do 50% prosječno mjesečno isplaćene neto-plaće po zaposlenom u pravnim osobama Republike Hrvatske u istom razdoblju,

2. 75% iznosa, ako je prosječan prihod po članu obveznikova obiteljskog domaćinstva za prethodnu godinu bio od 30,01% do 40% prosječno mjesečno isplaćene neto-plaće po zaposlenom u pravnim osobama Republike Hrvatske u istom razdoblju,

3. 100% iznosa, ako je prosječan prihod po članu obveznikova obiteljskog domaćinstva za prethodnu godinu bio manji od 30% prosječno mjesečno isplaćene neto-plaće po zaposlenom u pravnim osobama Republike Hrvatske u istom razdoblju ili ako prima zajamčenu minimalnu naknadu.

**Članak 22.**

Uz zahtjev za oslobađanje od plaćanja komunalne naknade obveznik dužan je priložiti uvjerenje o visini ukupnih prihoda svih članova obiteljskog domaćinstva za prethodnu godinu ili dokaz o primanju zajamčene minimalne naknade.

Prihodom u smislu ovoga članka smatra se prihod od samostalnog i nesamostalnog rada, mirovine i drugih prihoda prema propisima o porezu na dohodak.

**Članak 23.**

Obveznika komunalne naknade za poslovni prostor može se na njegov zahtjev uz priloženi nalaz stalnoga sudskog vještaka, osloboditi plaćanja komunalne naknade u visini do 80%, ako mu je zbog više sile (poplava, potres i slično) znatnije oštećen poslovni prostor u kojem se obavlja poslovna djelatnost, odnosno ako mu je poslovni prostor potpuno uništen oslobodit će ga se u potpunosti.

Obveznika komunalne naknade za poslovni prostor oslobodit će se, na njegov zahtjev, u potpunosti plaćanja komunalne naknade, ako je u trajanju duljem od 30 dana zbog gradnje ili rekonstrukcije ceste (uklanjanja kolničke, kolno-pješačke te kolničke i pješačke površine) pristup poslovnom prostoru omogućen samo kroz područje gradilišta.

Obveznika komunalne naknade oslobodit će se plaćanja za vrijeme trajanja okolnosti koje su razlog oslobađanja.

Obveznik komunalne naknade dužan je uz zahtjev za oslobođenje plaćanja komunalne naknade podnijeti dokaze iz kojih proizlazi osnovanost zahtjeva.

**Članak 24**.

Rješenje o privremenom, djelomičnom ili potpunom oslobađanju od plaćanja komunalne naknade donosi gradsko upravno tijelo nadležno za komunalne poslove.

Podnošenje zahtjeva za oslobođenje komunalne naknade ne odgađa ispunjenje obveze plaćanja.

**Članak 25.**

Obveznika plaćanja komunalne naknade za stambeni, poslovni i garažni prostor za koji je prijavljen početak uklanjanja građevine sukladno posebnim propisima o gradnji oslobodit će se, na njegov zahtjev, plaćanja komunalne naknade s danom prijave uklanjanja.

**X. PRIJELAZNE I ZAVRŠNE ODREDBE**

**Članak 26.**

Postupci započeti do stupanja na snagu ove odluke, nastavit će se i dovršiti prema odredbama Odluke o komunalnoj naknadi (Službeni glasnik Grada Zagreba 19/01, 23/03, 22/09, 18/10, 25/13, 6/16, 21/16- pročišćeni tekst i 11/18).

**Članak 27.**

Danom stupanja na snagu ove odluke prestaje važiti Odluka o komunalnoj naknadi (Službeni glasnik Grada Zagreba 19/01, 23/03, 22/09, 18/10, 25/13, 6/16, 21/16- pročišćeni tekst i 11/18).

**Članak 28.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**Predsjednik**

**Gradske skupštine**

**dr. sc. Andrija Mikulić**